Sophie Hæstorp Andersen (S), 2025-01-22:
Tusind tak for ordet.
Med beslutningsforslag B 67, som vi skal drøfte her nu, foreslås det at pålægge regeringen inden udgangen af indeværende folketingsår at indkalde til forhandlinger om at indføre mulighed for at registrere op til fire juridiske forældre til et barn.
Formålet med forslaget er at sikre, at børn i flerforældrefamilier får ret til alle deres forældre.
Det er et bærende hensyn i børneloven, der bl.a. understøtter den retlige relation til et genetisk barn og barnets ret til forældre samt retten til at kende sit genetiske ophav.
Jeg kan f.eks. nævne forsørgelsespligten for et barn, retten til at modtage forskellige velfærdsydelser og muligheden for at overlade eller overdrage dele af ens ret til fravær og barsel til eksempelvis en social forælder.
En juridisk forælder har oftest også forældremyndigheden over barnet sammen med den anden juridiske forælder, men det kan også være sammen med en social forælder.
Ud over muligheden for at få del i forældremyndigheden har sociale forældre i visse situationer også mulighed for samvær med barnet i tilfælde af brud.
Som forældremyndighedsindehaver har man ret og pligt til at træffe beslutninger om barnet for at drage omsorg for det.
Samtidig vil et barns liv være fyldt med en lang række af praktiske spørgsmål om alt fra sportsaktiviteter til legeaftaler, uddannelsesvalg m.v.
Jo flere der skal være enige om både de væsentlige beslutninger og de praktiske spørgsmål i hverdagen, jo sværere kan det være at træffe en beslutning, og jo større uenighed der er, og jo længere den måtte vare, jo mere kan det påvirke barnet.
Det gælder jo, uanset om man er to forældre eller fire.
Her må barnets bedste altid være det bærende hensyn.
Det er jeg ret sikker på vi alle er enige om.
I de seneste år er der taget flere vigtige skridt mod en større anerkendelse af andre familieformer end kernefamilien – gudskelov for det.
Vi har smidiggjort registrering af medmoderskab, sådan at to kvinder kan blive forældre sammen uden involvering af sundhedsvæsenet, og senest er der ved årets begyndelse indført medfaderskab som et retligt forældrebegreb i børneloven.
Regeringen har naturligvis fokus på, om der kan tages andre skridt for at understøtte forskellige familieformer bedre.
I august sidste år, altså i august 2024, kom regeringen derfor med et udspil med særlig fokus på familier med tre eller fire forældre.
Udspillet omfatter i alt otte initiativer, og på mit eget område, altså på socialområdet, er et initiativ målrettet deling af forældremyndighed ved en forælders død.
I dag er det sådan, at hvis en forælder dør, overgår forældremyndigheden til den anden forælder, hvis de delte forældremyndigheden ved dødsfaldet.
Udspillet omfatter også initiativer på andre områder, herunder lavere beskatning af arv og gaver fra en social forælder samt smidiggørelse af fertilitetsbehandling for lgbt+-familier.
Forslagsstillerne nævner selv sociale forældres udfordringer med at blive anerkendt i digitale systemer forbundet med daginstitutioner og skoler, f.eks. i Aula.
Regeringen anerkender udfordringerne forbundet med manglende digital adgang for sociale forældre i familiernes hverdag, og den problematik tager udspillet således også fat på.
Der skal ses nærmere på, hvordan børns voksenansvarlige, herunder sociale forældre, kan få lettere adgang til offentlige digitale løsninger.